Foto’s: Man beseer toe wipbak onder brug vassitFoto: ER24 ŉ 51-jarige man is Dinsdagmiddag beseer toe sy wipbakvragmotor onder ŉ brug in Millwardweg in Johannesburg vasgekeer is. “Die bestuurder van die vragmotor kon ná die ongeluk uit die voertuig spring,” het Russel Meiring, woordvoerder van ER24, in ŉ verklaring gesê. “Hy het beserings aan sy bene en rug opgedoen. Hy is na die Flora Clinic geneem vir behandeling.” Die bestuurder het later aan paramedici gesê hy het nie gesien die wipbak word opgelig nie. Hy het onder die brug ingery toe die voertuig skielik tot stilstand gekom het. Plaaslike owerhede sal die ongeluk ondersoek.